N-Korea en VSA: Die muis knor vir die olifant | Netwerk24
N-Korea en VSA: Die muis knor vir die olifant
23 Augustus 2019 10:56
Noord-Korea het Vrydag gesê hy is gereed vir dialoog én konfrontasie met Amerika en het gewaarsku voortdurende sanksies sal 'n fout wees.
Ri Jong-ho, minister van buitelandse sake van Noord-Korea, het Mike Pompeo, sy Amerikaanse eweknie, daarvan beskuldig dat hy "donker skaduwees gooi" oor gesprekke tussen die twee lande. Hy sê Pompeo stel meer in sy eie politieke ambisies belang as in die huidige Amerikaanse buitelandse beleid, berig Reuters.
Ri noem Pompeo 'n "giftige plant" en sê hy sal 'n einde maak aan die "absurde droom" dat Amerikaanse sanksies veranderinge in Noord-Korea teweeg sal bring.
Ri het gereageer op Pompeo se opmerkings in 'n onderhoud waarin hy gesê het Amerika sal streng sanksies teen Noord-Korea behou totdat hulle hul kernwapens afbreek, berig Al Jazeera.
Hy kan nie hierdie roekelose stellings ignoreer net omdat hulle gemaak is voor 'n moontlike hervatting van gesprekke oor kernsake nie, sê Ri.
Stephen Biegun, wat die grondvlaksamesprekings met Noord-Korea lei, het Dinsdag in Seoel aangekom om oor hernieude samesprekings te praat.
Gesprekke oor die afbreek van kernwapens sal na verwagting gou hervat, het Suid-Korea gesê nadat hy met Biegun gepraat het. – Reuters